English: Can I thank the Minister for his statement this afternoon? And I welcome what he has said. It is clearly important that we now address some of the issues of legislation on Brexit, because people still think Brexit is done, but we all know Brexit is not done. There are many things ahead of us, and we face some challenging times. You indicated in your statement the question as to Sewel and the fact that the three legislatures said 'no' to the Bill, and I'll highlight my position: I voted against the Bill because it actually was a poor Bill. It didn't give what it should have given: the rights of committees in this institution to scrutinise the actions of the Government in these future EU-UK relationship negotiations. I felt that was something that should have been there, and it was taken out by the UK Government, and therefore I felt the Bill, actually, was not appropriate for this institution. But you also highlighted that you actually sent a response to both the Secretary of State for DExEU - who is no longer the Secretary of State for DExEU, because that's gone - but also the Chancellor of the Duchy of Lancaster, so Stephen Barclay and Michael Gove. Have you had a response from either of those two to your letter? Because you indicated that you recognised it was, as they said, unique, specific, special. Have they agreed with you that it was unique, specific and special, and therefore would not be repeated again? So, it would be nice to know if you've had a response. You talk about common frameworks. Are you analysing current EU directives and legislation, which may now impact upon those frameworks? And, therefore, when you have the negotiations, you're going to make sure that the common frameworks are able to reflect everything properly, particularly in the sense of the inter-governmental review we're still awaiting; we don't know what that means, or what impact that will have on the common frameworks. Also, in response to the External Affairs and Additional Legislation Committee's report on common frameworks, you indicated that you would not be in a position to discuss policy issues, because there were still discussions ongoing, and you were awaiting, perhaps - 30 March was one of the dates given. Where are we in relation to that, and can we expect a response by 30 March, or are we delayed a little bit further down the line, because, as you highlighted, we are approaching 31 December the more we go on, and on 31 December, this current UK Government has said, the transition ends with or without a deal? And that's a deep concern. You might have been preparing for a 'no deal' scenario prior. You may still need to prepare for a 'no deal' scenario on 31 December as well. What discussions have you had with the European Parliament on EU legislation that actually will come before it, because you've mentioned in your statement that you expect the legislation process in the European Parliament to be long? I would assume, therefore, they know what's coming in the next 12 months. So, have you had discussions with the European Parliament to say what's going to come before them in the next 12 months? Are there things we should be aware of, and which we may wish to take consideration of in this Chamber, because it is important that we reflect upon that? And why not bring forward legislation that will require future Welsh Governments to actually bring before the Assembly, or the Senedd, as it will be then, the reasoning as to why they may not want to bring forward any EU legislation in Wales? Because you say where there will be or will not be, but when will we know about it? When will you tell us, as Members of the Senedd, and actually say, 'Well, we don't think this EU legislation is appropriate for Wales'? And will you put that in place to ensure that future Governments will also do the same, so that no-one can basically ignore what's going on in Europe and leave us without an opportunity to discuss it and reflect upon whether it is appropriate for Wales or not? In relation to the SIs, how many do we still have to go? It's difficult for you - [ Inaudible.] It would be nice to know how many we've still got to go because, as has been pointed out by Darren Millar, we have quite a full programme of legislation coming up between now and the end of this Assembly. So, how many are left to go, and how many do you anticipate as a consequence of the transition period, because it is likely that we may have a thin agreement, which is not the full agreement the UK expects? We now know the EU's negotiating position; they've confirmed that today, and they've confirmed the strengthening of their position in relation to a level playing field. So, we also know the UK position is about to be confirmed on Thursday. So, it is important we understand what SIs will be in place, what SIs may be in place as a consequence of a thin agreement, what SIs may be needed as a consequence of no agreement, and therefore that we know the type of timescales we put in this institution. We do need to know about the 'no deal' scenario because I'm still fearful that it's a possibility, and what the World Trade Organization regards on that - . And, yesterday, the committee heard evidence that that could be catastrophic for us if we get to that stage. And a thin deal won't be great for us, but we need to be ready and prepared for these. The immigration Bill, or the immigration points system has just been announced. We'll have the Agriculture Bill going through; fisheries is coming through. We know fisheries is going to be a big issue in this negotiation - the French have already made that quite clear. So, where are we getting ready in our legislation process, between now and the end of this Assembly, to ensure that Wales is ready to face the next type of relationship that the UK has with the EU?
Welsh: A gaf fi ddiolch i'r Gweinidog am ei ddatganiad y prynhawn yma, ac rwy'n croesawu'r hyn y mae wedi ei ddweud. Mae'n amlwg yn bwysig ein bod yn awr yn mynd i'r afael â rhai o faterion deddfwriaethol Brexit, oherwydd mae pobl yn dal i gredu bod Brexit wedi ei wneud, ond rydym ni gyd yn gwybod nad yw Brexit wedi ei wneud eto. Mae llawer o bethau o'n blaenau, ac rydym ni'n wynebu cyfnod heriol. Fe wnaethoch chi nodi yn eich datganiad y cwestiwn ynglŷn â Sewel a'r ffaith bod y tair deddfwrfa wedi dweud 'na' i'r Bil, ac fe amlygaf fy safbwynt i: pleidleisiais yn erbyn y Bil am ei fod mewn gwirionedd yn Fil gwael. Nid oedd yn rhoi'r hyn a ddylai fod wedi'i roi: hawliau pwyllgorau yn y sefydliad hwn i graffu ar weithredoedd y Llywodraeth yn y trafodaethau hyn yn y dyfodol rhwng yr UE a'r DU. Teimlaf fod hynny'n rhywbeth a ddylai fod wedi digwydd, ac fe'i tynnwyd allan gan Lywodraeth y DU, ac felly roeddwn i'n teimlo nad oedd y Bil, mewn gwirionedd, yn briodol ar gyfer y sefydliad hwn. Ond fe wnaethoch chi nodi hefyd eich bod wedi danfon ymateb at yr Ysgrifennydd Gwladol dros Ymadael â'r Undeb Ewropeaidd - nad yw bellach yn Ysgrifennydd Gwladol dros Ymadael â'r Undeb Ewropeaidd, oherwydd mae hynny wedi mynd - ond hefyd Canghellor Dugiaeth Caerhirfryn, felly Stephen Barclay a Michael Gove. Ydych chi wedi cael ymateb gan yr un o'r ddau hynny i'ch llythyr? Oherwydd fe wnaethoch chi nodi eich bod yn cydnabod ei fod, fel y dywedason nhw, yn unigryw, yn benodol, yn arbennig. A ydyn nhw wedi cytuno â chi ei fod yn unigryw, yn benodol ac yn arbennig, ac felly na fyddai'n cael ei ailadrodd eto? Felly, byddai'n braf gwybod a ydych chi wedi cael ymateb. Rydych chi'n sôn am fframweithiau cyffredin. A ydych chi'n dadansoddi cyfarwyddebau a deddfwriaeth gyfredol yr UE, a allai effeithio erbyn hyn ar y fframweithiau hynny? Ac, felly, pan fyddwch chi'n cynnal y trafodaethau, rydych chi'n mynd i sicrhau bod y fframweithiau cyffredin yn gallu adlewyrchu popeth yn iawn, yn enwedig o ran yr adolygiad rhynglywodraethol yr ydym ni'n dal i aros amdano; nid ydym ni'n gwybod beth mae hynny'n ei olygu, na pha effaith y bydd hynny'n ei chael ar y fframweithiau cyffredin. Hefyd, mewn ymateb i adroddiad y Pwyllgor Materion Allanol a Deddfwriaeth Ychwanegol ar fframweithiau cyffredin, dywedasoch na fyddech mewn sefyllfa i drafod materion polisi, oherwydd bod trafodaethau'n parhau o hyd, ac roeddech yn disgwyl, efallai - 30 Mawrth oedd un o'r dyddiadau a roddwyd. Ble'r ydym ni ynghylch hynny, ac a allwn ni ddisgwyl ymateb erbyn 30 Mawrth, neu a oes mwy o oedi, oherwydd, fel y dywedasoch, rydym ni'n agosáu at 31 Rhagfyr po fwyaf yr awn ymlaen, ac ar 31 Rhagfyr, yn ôl Llywodraeth bresennol y DU, mae'r cyfnod pontio yn dod i ben gyda neu heb gytundeb? Ac mae hynny'n bryder mawr. Efallai eich bod wedi paratoi ar gyfer sefyllfa 'dim cytundeb' yn flaenorol. Efallai y bydd angen o hyd i chi baratoi ar gyfer sefyllfa 'dim cytundeb' ar 31 Rhagfyr hefyd. Pa drafodaethau ydych chi wedi eu cael gyda Senedd Ewrop ar ddeddfwriaeth yr UE a fydd yn dod ger ei bron mewn gwirionedd, oherwydd rydych chi wedi sôn yn eich datganiad eich bod yn disgwyl i'r broses ddeddfu yn Senedd Ewrop fod yn hir? Byddwn yn tybio, felly, eu bod yn gwybod beth sy'n dod yn ystod y 12 mis nesaf. Felly, a ydych chi wedi cael trafodaethau gyda Senedd Ewrop i ddweud beth sy'n mynd i ddod ger eu bron yn y 12 mis nesaf? A oes pethau y dylem ni fod yn ymwybodol ohonyn nhw, ac y byddwn efallai yn dymuno eu hystyried yn y Siambr hon, oherwydd mae'n bwysig i ni fyfyrio ar hynny? A beth am gyflwyno deddfwriaeth a fydd yn galw ar Lywodraethau Cymru yn y dyfodol i gyflwyno mewn gwirionedd y rhesymau pam nad ydyn nhw o bosibl eisiau cyflwyno unrhyw ddeddfwriaeth yr UE yng Nghymru gerbron y Cynulliad, neu'r Senedd, fel y bydd bryd hynny? Oherwydd rydych chi'n dweud ble y bydd neu na fydd, ond pryd y byddwn ni'n gwybod amdano? Pryd fyddwch chi'n dweud wrthym, fel aelodau o'r Senedd, ac yn dweud mewn gwirionedd, 'Wel, nid ydym ni'n credu bod y ddeddfwriaeth UE hon yn briodol i Gymru'? Ac a wnewch chi roi hynny ar waith i sicrhau y bydd Llywodraethau'r dyfodol yn gwneud yr un peth hefyd, fel na all unrhyw un yn y bôn anwybyddu'r hyn sy'n digwydd yn Ewrop a'n gadael ni heb gyfle i'w drafod ac ystyried pa un a yw'n briodol i Gymru ai peidio? O ran yr offerynnau statudol, faint o waith sydd gennym ni i'w wneud o hyd? Mae'n anodd i chi - [ Anhyglywadwy.] Byddai'n braf gwybod faint o waith sydd gennym o hyd i'w wneud oherwydd, fel y dywedodd Darren Millar, mae gennym raglen ddeddfwriaethol eithaf llawn rhwng yn awr a diwedd y Cynulliad hwn. Felly, faint sydd ar ôl, a faint ydych chi'n eu rhagweld o ganlyniad i'r cyfnod pontio, oherwydd mae'n debygol y bydd gennym ni gytundeb gwan, nid y cytundeb llawn y mae'r DU yn ei ddisgwyl? Rydym ni bellach yn gwybod beth yw safbwynt negodi'r UE; maen nhw wedi cadarnhau hynny heddiw, ac maen nhw wedi cadarnhau y byddan nhw'n cryfhau eu safbwynt o ran chwarae teg. Felly, gwyddom hefyd y bydd sefyllfa'r DU yn cael ei chadarnhau ddydd Iau. Felly, mae'n bwysig ein bod ni'n deall pa offerynnau statudol fydd ar waith, pa offerynnau statudol a allai fod ar waith o ganlyniad i gytundeb gwan, pa offerynnau statudol a allai fod yn angenrheidiol o ganlyniad i ddim cytundeb, ac felly ein bod yn gwybod y math o amserlenni yr ydym yn rhoi yn y sefydliad hwn. Mae angen i ni wybod am y sefyllfa 'dim cytundeb' oherwydd rwy'n dal i ofni ei fod yn bosibilrwydd, a'r hyn y mae Sefydliad Masnach y Byd yn ei feddwl am hynny - . A ddoe, clywodd y pwyllgor dystiolaeth y gallai hynny fod yn drychinebus i ni pe byddem ni'n cyrraedd y cam hwnnw. Ac ni fydd cytundeb gwan yn dda iawn i ni, ond mae angen i ni baratoi a bod yn barod ar gyfer y rhain. Mae'r Bil mewnfudo, neu'r system pwyntiau mewnfudo newydd gael ei gyhoeddi. Bydd y Bil amaethyddiaeth yn mynd trwodd; mae pysgodfeydd yn dod trwodd. Rydym yn gwybod bod pysgodfeydd yn mynd i fod yn fater pwysig yn y trafodaethau hyn - mae'r Ffrancwyr eisoes wedi gwneud hynny'n gwbl glir. Felly, ble yr ydym ni'n paratoi yn ein proses ddeddfu, rhwng yn awr a diwedd y Cynulliad hwn, i sicrhau bod Cymru'n barod i wynebu'r math nesaf o berthynas a fydd gan y DU gyda'r UE?